
Cerbona Élelmiszergyártó Kft. Beszámoló elemzése

A beszámolók éves szintű elemzése és a csődelőrejelzési modellek használata fontos a
vállalatok pénzügyi helyzetének megértésében és a kockázatok felmérésében, kezelésében. A
dolgozatomban a Cerbona élelmiszergyártó és- forgalmazó korlátolt felelősségű társaság
gazdálkodásának vizsgálatát végeztem el pénzügyi mutatók és csődmodellek alkalmazásán
keresztül. A kutatásom alapját a 2018. és 2022. év közötti beszámolók képezték, melyhez az
eBeszámolón keresztül jutottam.

A célom az volt, hogy meghatározzam, hogy a müzligyártó cég mennyire fenntartható
tevékenységet folytat, beazonosítsam az esetleges jövőbeni kihívásokat és lehetőségeket,
valamint felmérjem az azokhoz tartozó kockázatokat és előnyöket.

Két hipotézist fogalmaztam meg, melyre az egész dolgozatom épült. Az első feltevésem az volt,
hogy a COVID'19 világjárvány jelentős negatív hatást gyakorolt a vizsgált vállalkozás
pénzügyi, vagyoni és jövedelmezőségi helyzetére. A megfelelő válasz kidolgozásához részletes
pénzügyi-mutatószámelemzést készítettem, minden csoportban legalább négy mutató
számolásával. Azonban ahhoz, hogy teljes, átfogó képet kapjunk a vállalat tevékenységéről,
nem csak a mutatókat, hanem a kiegészítő mellékletben található információkat is figyelembe
kellett venni, például, hogy milyen beruházásokat eszközölt a cég, milyen a
készletfelhasználása stb. Az így kapott eredmények azt mutatják, hogy nagyobb visszaesést a
jövedelmezőségi mutatók szenvedtek a világjárvány következtében, ezért az állításom csak
részben volt igaz.

A második előfeltevésemben azt állítottam, hogy középtávon a vállalatot nem fenyegeti válság,
amelyet diszkriminancia analízisen alapuló pénzügyi válság előre jelző modellek segítségével
törekedtem megvizsgálni. Ehhez a klasszikus Altman féle Z’, Springate és Zmijewski féle
modelleket használtam. Annak érdekében, hogy minél megalapozottabb legyen a kapott
eredmény, újabb módszereket is figyelembe véve a Gurčík féle szlovák, Prusak féle lengyel és
a Fulmer féle kilenc mutatós válságelőrejelzést is elkészítettem. A hat alkalmazott modellből
négy pozitív eredményt mutatott és az Altman-modell sem jelzett problémát, ennek
következtében nagy valószínűséggel kijelenthető, hogy a cégnél a közeljövőben, egy-két évet
tekintve nem várható válság.



